HU

Brüsszel, 23.5.2007

COM(2007) 264 végleges

2007/0097(COD)

Javaslat:

AZ EURÓPAI PARLAMENT ÉS TANÁCS RENDELETE

az autóbusszal végzett személyszállítás piacához való hozzáférés közös szabályairól

(átdolgozás)



Előterjesztő: a Bizottság





{SEC(2007) 635}

{SEC(2007) 636}

INDOKOLÁS

1.A javaslat háttere

110 1.1.A javaslat indokai és célkitűzései Eredetileg a közúti fuvarozói szakma gyakorlásának engedélyezéséről szóló 96/26/EK irányelv, valamint a távolsági és helyi autóbusszal végzett személyszállítás piacához való hozzáférésről szóló 684/92/EGK és 12/98/EK rendelet jelentették a közúton végzett nemzetközi személyszállítási szolgáltatások belső piaci szabályozásának fő alkotóelemeit. Az irányelv a szakma gyakorlásához szükséges minimális minőségi követelményeket vezetett be, míg a két rendelet liberalizálta a nemzetközi különjáratokkal biztosított szolgáltatásokat, bevezette a menetrend szerinti nemzetközi járatok egyedi engedélyezési eljárását, valamint az említett nemzetközi járatok esetében lehetővé tette a kabotázst. E szabályokat most összhangba kell hozni azzal az új jogi kerettel, amelyet a vasúti és közúti személyszállításról szóló, a Parlament és a Tanács által a közeljövőben elfogadandó rendelet jelent. A szabályokat egyértelműbbé, és néhány esetben egyszerűbbé is kell tenni, mivel a tapasztalatok azt mutatják, hogy egyes jogi rendelkezések szükségtelen adminisztratív terheket eredményeznek.

120 1.2.Általános háttér A 684/92/EGK rendelet megnyitja az autóbusszal végzett távolsági és helyi nemzetközi személyszállítás piacát, míg a 12/98/EK rendelet meghatározza azon feltételeket, amelyek alapján a nem letelepedett fuvarozók egy tagállamon belül járatokat biztosíthatnak. A fuvarozók a piachoz közösségi engedély birtokában férhetnek hozzá, amelyet akkor kapnak meg, ha az egyik tagállamban telepedtek le, és a 96/26/EK irányelvvel összhangban teljesítik a jó üzleti hírnevére, pénzügyi helyzetre és szakmai alkalmasságra vonatkozó minimumkövetelményeket. A Bizottság 2006-ra vonatkozó jogalkotási programjában bejelentette szándékát e szabályok részletesebb áttekintésére, valamint szükség szerinti leegyszerűsítésére és egyértelműbbé tételére. A nyilvános konzultáció és a hatásvizsgálat eredménye alapján úgy tűnik, hogy a meglévő rendelkezések egyértelműségének hiánya vagy a rendelkezések bonyolultsága nehézkessé teszi a végrehajtást, és szükségtelen adminisztrációs terhet jelent az alábbiak szerint: –Nem egyértelmű, hogy a rendelet vonatkozik-e a harmadik országba vagy harmadik országból személyszállítást végző, és a tagállamokon áthaladó közösségi fuvarozókra. –A 684/92/EGK rendelet a menetrend szerinti nemzetközi személyszállítási szolgáltatásokra vonatkozó engedélyezési rendszert hozott létre. A nemzetközi járatot működtetni kívánó vállalatoknak engedélyért kell folyamodniuk. A nemzeti hatóságoknak minden egyes kérelem kapcsán kérniük kell a járat által érintett többi tagállam hozzájárulását, meg kell hallgatniuk azon országok álláspontját, amelyen a járat áthalad, fel kell mérniük a járat elindításának hatásait, és értesíteniük kell a kérelmezőt a kérelem elfogadásáról vagy visszautasításáról. Az eljárásról főként az iparágon belül vélekednek úgy, hogy az komoly akadályokat állít az újonnan belépők elé, és szükségtelen bürokratikus terheket jelent. –A tagállamok közötti információcsere annak ellenére sem tűnik hatékonynak, hogy a jelenlegi szabályok már rendelkeznek ezzel kapcsolatban. Ennek következtében a nem a letelepedés szerinti tagállamukban járatot működtető vállalatoknak szinte semmilyen közigazgatási szankciótól nem kell tartaniuk, így torzulhat a verseny az említett, a szabályok betartására kevésbé ügyelő fuvarozók és a többi fuvarozó között. –A közösségi engedélyek és hiteles másolatok formai sokfélesége gondot okoz az ellenőrzések során, és gyakran okoz időveszteséget a fuvarozóknak és a végrehajtó hatóságoknak.

130 1.3.A javaslat által érintett területet szabályozó hatályos rendelkezések A javaslat a 684/92/EGK és a 12/98/EK rendeletek felülvizsgálatára és egységes szerkezetbe foglalására irányul.

140 1.4.Összhang az Unió egyéb szakpolitikáival és célkitűzéseivel Az új rendelet a több tagállamban működő vállalkozások szigorúbb felügyelete révén közvetett módon fokozza a közúti közlekedés biztonságát, és összhangot teremt a közúti és vasúti közlekedés területén nyújtott közszolgáltatásokra vonatkozó új szabályokkal. A javaslat a jobb szabályozási program keretébe tartozik, és összhangban van a Bizottság által a közösségi vívmányok egyszerűsítésére és korszerűsítésére vállalt elkötelezettséggel. A javaslat különös figyelmet fordít a közszolgáltatásokra vonatkozó szabályok és a közúti közlekedésre vonatkozó egyéb szabályok egyszerűsítésére és nagyobb koherenciájára, különös tekintettel a közúti árufuvarozás piacához való hozzáférésre vonatkozó 881/92/EGK és 3118/93/EGK rendeletre, illetve a szakma gyakorlásának engedélyezéséhez szükséges alapvető feltételekre és azok felügyeletére vonatkozó 96/26/EK irányelvre.

2.Konzultáció az érdekelt felekkel és hatásvizsgálat

2.1.Konzultáció az érdekelt felekkel

211 Az alkalmazott konzultációs módszer, a fő érintett ágazatok és a válaszadók általános bemutatása A javaslat elkészítése előtt nyilvános konzultáció zajlott le annak érdekében, hogy az érintett személyektől és testületektől a lehető legtöbb észrevétel és javaslat gyűljön össze. A konzultáció a közúti árufuvarozásra és személyszállításra egyaránt kiterjedt. A konzultációt a szakma gyakorlásának engedélyezéséről folytatott konzultációval közösen szervezték, és eszközeként az interneten nyilvánosságra hozott és a nemzeti vagy európai szinten kulcsfontosságú érdekelteket képviselő összes szervezetnek kiküldött kérdőív szolgált. A Bizottsághoz 67 észrevétel érkezett nemzeti hatóságoktól, közúti fuvarozók, fuvaroztatók, munkavállalók vagy különböző érdekcsoportok nemzetközi és nemzeti szervezeteitől illetve önálló vállalatoktól. A Bizottság 2006. szeptember 5-én szociális párbeszéd keretében vitatta meg a szociális partnerekkel az ezen átdolgozás alkalmával érintett legfontosabb kérdéseket. 2006. november 7-én Brüsszelben konzultációs megbeszélést folytattak az érdekeltekkel, amelyen az iparág képviseletében 42 szervezet küldöttsége, a különböző nemzeti közigazgatási szervek részéről pedig 37 megfigyelő vett részt.

212 A beérkezett válaszok összefoglalása és figyelembevételük módja A válaszadók általában egyetértettek abban, hogy egyszerűsíteni és egyértelműsíteni kell a közúti közlekedés piacának jelenlegi szabályozási kereteit. Ismételten felmerült annak igénye, hogy a változtatások révén a jelenlegi szabályok, különösen a közúti árufuvarozási piachoz való hozzáférésre vonatkozó szabályok végrehajtása egyszerűbbé és hatékonyabbá váljon. A konzultációból az alábbi egyértelmű következtetések vonhatók le: –A közúti árufuvarozást és a személyszállítást továbbra is két különálló szabályrendszerrel kell szabályozni. Két eltérő fuvarozástípusról van szó, amelyekben az érdekeltek megítélése szerint nincs elég közös pont ahhoz, hogy egy jogszabályon belül legyenek kezelhetők. –Számos válaszadó kiemelte a fennálló szabályok helyes alkalmazásának és megfelelő végrehajtásának szükségességét. Javítani kell a nemzeti végrehajtó hatóságok közötti együttműködést, amihez szükség lenne az engedéllyel rendelkező fuvarozók uniós nyilvántartásba foglalására vagy a közösségi engedélyek adatbázisára. –Több érdekelt kijelentette, hogy a menetrend szerinti nemzetközi személyszállítási szolgáltatások engedélyezési eljárását egyszerűsíteni kell, mivel az feleslegesen bürokratikus. A regionális vagy határmenti helyi forgalmat biztosító járatokra vonatkozó eljárások egyszerűsítését is javasolták. –A közösségi engedélyek, hiteles másolatok és járművezetői engedélyek mintájának nagyobb fokú szabványosítását is egyértelműen támogatnák a válaszadók.

213 A nyilvános konzultációra érkezett válaszok összegzése, az egyes válaszok teljes szövege és a 2006. november 7-i meghallgatásról készült jelentés az alábbi internetcímen tekinthető meg: http://ec.europa.eu/transport/road/consultations/road_market_en.htm

2.2.Szakértői vélemények összegyűjtése és felhasználása

229 Az érdekeltekkel folytatott konzultáción független szakértőként részt vett Brian Bayliss professzor, a közúti közlekedési vizsgálóbizottság társelnöke. A vizsgálóbizottság 1994. júliusában átfogó jelentést készített a közúti közlekedés kialakulóban lévő belső piacának állapotáról illetve a teljes körű belső piac létrejöttéhez szükséges lépésekről.

230 2.3.Hatásvizsgálat A két téma szoros összefüggésére és a várható átfedésekre tekintettel a javaslat elkészítéséhez elvégzett hatásvizsgálat a szakma gyakorlásának engedélyezésére és a piachoz való hozzáférésre vonatkozó szabályok átdolgozását egyaránt érintette. A hatásvizsgálat 2004, 2005 és 2006 folyamán készült tanulmányokon alapul. A hatásvizsgálat külső tanácsadóval kötött szerződés alapján készült el. A szerződésben meghatározott munka során folyamatosan érkezett visszajelzés a hatásvizsgálattal kapcsolatban annak érdekében, hogy a javasolt átdolgozás figyelembe vehesse annak eredményeit. Az arányos elemzés elvét alkalmazták, és az elemzés a legfontosabb következményekre és a disztributív hatásra koncentrált. Összesen öt szakpolitikai alternatívát értékeltek: 1.Változatlan helyzet – a közúti közlekedésre vonatkozó jelenlegi jogszabályok nem változnak, a dokumentum elején felvázolt problémák továbbra is fennmaradnak, idővel pedig súlyosbodnak. 2.Technikai egyszerűsítés további szabályozás nélkül – a személyszállítás tekintetében mindössze a két szöveg összevonását és kodifikálását jelentené. A dokumentum elején ismertetett problémák továbbra is fennmaradnának. 3.Harmonizáció – a szövegek, nevezetesen a menetrend szerinti nemzetközi járatok engedélyezési eljárására vonatkozó szabályok összevonását és egyszerűsítését, a szakmagyakorlás engedélyezésének összehangolását, valamint a felügyelet és az ellenőrzések szigorítását jelentené. Ez a lehetőség fokozná a közúti közlekedés szabályainak való megfelelést, és csökkentené az ügyviteli költségeket. Emellett csökkentené a nemzetközi közúti személyszállítás piacára újonnan belépők előtt álló akadályokat. 4.Magasabb minőségi követelmények – az ágazatban még magasabb szintre emelné az átlagos szakképzettség szintjét, és javítaná az ágazat pénzügyi lehetőségeit. Hosszú távon a hatékonyabb vállalkozásoknak kedvezne, ami az egész gazdaság számára előnyös lenne. Rövid távon növelné az ügyviteli költségeket, ami a nagyon kis méretű vállalkozásokat és a független fuvarozókat sújtaná. Ez a szakpolitikai lehetőség meglehetősen ellentmondásosnak bizonyult. 5.Liberalizáció – teljesen eltörölné a jelenlegi engedélyezési eljárást. A minőségi követelmények magasabb szinten történő összehangolása (azaz a 4. lehetőség alkalmazása) nélkül azonban kiszoríthatja a piacról a hatékonyabb vállalkozókat. Hosszú távon e politika a piac hatékonyságára semmilyen/csekély vagy kedvezőtlen hatással lenne. Egyes országokban munkahelyek megszűnését is eredményezné. E politika esetében annak szerteágazó hatása miatt sokkal alaposabb, az egyszerűsítést célzó jelenlegi kereteken túlnyúló elemzésre lenne szükség.

231 Az eredmények ismeretében e javaslat a 3. lehetőséget – a harmonizációt – tükrözi. A javaslatot a hatásvizsgálat összefoglalója és az arról készült teljes terjedelmű jelentés kíséri. A hatásvizsgálatból az tűnik ki, hogy a jelenlegi rendelet és az azzal egyidőben előterjeszett két másik javaslat (az árufuvarozásra és a szakma gyakorlásának engedélyezésére vonatkozó rendelet) csökkenti a versenyt torzító tényezőket, javítja a szociális és a közúti biztonságra vonatkozó szabályoknak való megfelelést, és lehetőséget teremt a tagállamok számára arra, hogy az adminisztratív költségeket évente 190 millió eurós nagyságrenddel csökkentsék.

3.A javaslat jogi elemei

305 3.1.A javasolt intézkedések összefoglalása E javaslat egységes szerkezetbe foglalja és összevonja a közúti fuvarozás piacára vonatkozó két rendeletet. Az alábbi lényeges változtatásokat vezeti be: –Egyszerűbb és gyorsabb eljárás a menetrend szerinti nemzetközi járatok engedélyezése terén: a jelenlegi engedélyezési rendszerben az elutasítás alapjaként szereplő egyes indokok már elavultak, ezért azokat törölni kell. Az engedélyeket ezentúl meg kell adni, kivéve ha a kérelem elutasítására a kérelmezőhöz kapcsolódó, egyértelmű indok van. A szóban forgó piachoz kapcsolódó elutasítás alapjául csak egy ok szolgálhat, nevezetesen ha a kérelmezett szolgáltatás súlyosan veszélyeztetné az érintett közvetlen szakaszokon közszolgáltatási kötelezettség értelmében működtetett hasonló szolgáltatás fennmaradását. –Egyszerűsített és szabványosított közösségi engedély: a javaslat az adminisztratív terhek és a különösen a közúti ellenőrzések során keletkezett időveszteség csökkentése érdekében részletesebb leírást ad a közösségi engedély és a hiteles másolatok formájáról. –Javított jogi rendelkezések kötelezik a tagállamokat arra, hogy egy másik tagállam kérésére lépéseket tegyenek az általuk kibocsátott közösségi engedéllyel rendelkező olyan fuvarozók ellen, amelyek a másik tagállam területén jogsértést követnek el: a szóban forgó lépésnek legalább figyelmeztetésnek kell lennie. A javaslat a tagállamok közötti kommunikációt javító eljárásokat vezet be a fuvarozói szakma gyakorlásának engedélyezésére vonatkozó új rendelet alapján létrehozott nemzeti kapcsolattartó pontok révén.

310 3.2.Jogalap A 684/92/EGK rendeletet és a 12/98/EK rendeletet hatályon kívül helyező rendeletjavaslat.

320 3.3.A szubszidiaritás elve Érvényesül a szubszidiaritás elve, mivel a javaslat nem esik a Közösség kizárólagos hatáskörébe.

A javaslat fő célkitűzése a jelenlegi közösségi szabályok egyértelműsítése, amit a tagállamok önállóan nem képesek megvalósítani. A javaslat emellett a tagállamok közötti információcsere javítására is irányul, amit a tagállamok önállóan nem, kétoldalúan pedig csak részben érhetnek el.

323 A közösségi fellépésre tehát azért van szükség, mert egy tagállam vagy a tagállamok egy csoportja kielégítő módon nem képes megoldani az azonosított problémákat. A javaslat ezért megfelel a szubszidiaritás elvének.

3.4.Az arányosság elve A javaslat nem haladja meg a célok eléréséhez szükséges mértéket, és tiszteletben tartja az arányosság elvét, mivel:

331 –témája a nemzetközi fuvarozás, amely az egységes alkalmazást és a tisztességes versenyt lehetővé tevő normatív megközelítést tesz szükségessé; –a súlyos, vagy az enyhébb mértékű, de sorozatos jogsértések esetében a javaslat figyelmeztetés kibocsátására kötelezi a tagállamokat, de a tagállamok hatáskörében hagyja a közösségi engedély vagy a hiteles másolatok bevonásának jogát.

3.5.Az eszközök megválasztása

341 A javasolt eszköz rendelet, mivel a javaslat már rendeletbe foglalt szabályok egyszerűsítésére irányul.

4.Költségvetési hatás

409 A javaslat nincs kihatással a Közösség költségvetésére.

5.További információk

510 5.1.Jogszabályok egyszerűsítése

511 A javaslat hozzájárul a közösségi vívmányok egyszerűsítéséhez. Szerepel a Bizottságnak a közösségi vívmányok korszerűsítésére és egyszerűsítésére irányuló folyamatos programjában, valamint megtalálható a 2006/TREN/42 hivatkozás alatti jogalkotási és munkaprogramban.

512 A javaslatban az elavult intézkedéseket törölték, a rendeletek tartalmát, szerkezetét és megfogalmazásait pedig az érthetőség biztosítása és az eltérő értelmezések elkerülése érdekében a lehető legteljesebb mértékben felülvizsgálták. A javaslat összhangban van a jogi aktusok átdolgozási technikájának módszeresebb alkalmazásáról szóló, 2001. november 28-i intézményközi megállapodással. Az Európai Közösségek Hivatalos Kiadványainak Hivatalában számítógépes rendszer segítségével előzetesen egységes szerkezetbe foglalt szöveg alapján készült. A cikkek átszámozása esetén a régi és az új számozás közötti összefüggés az átdolgozott rendelet III. mellékletében található megfelelési táblázatban látható. 5.2.A meglévő jogszabályok hatályon kívül helyezése A javaslat elfogadása a 684/92/EGK rendelet és a 12/98/EK rendelet hatályon kívül helyezését eredményezi.

515

56 5.3.Európai Gazdasági Térség A javasolt jogszabály EGT-vonatkozású kérdést érint, és ezért a hatályát ki kell terjeszteni az EGT-re.